Az Alapvető Jogok Biztosa Hivatala főtitkárának 
18/2012. (II. 17.) számú utasítása

a közérdekű adatok közzétételéről és az adatigénylések teljesítésének rendjéről

Az Alapvető Jogok Biztosa Hivatalának (a továbbiakban: AJBH) a közérdekű adatok közzétételéről és az adatigénylések teljesítésének rendjéről szóló szabályzatát az információs önrendelkezési jogról és az információszabadságról szóló 2011. évi CXII. törvény, az államháztartásról szóló törvény végrehajtásáról szóló 368/2011. (XII. 31.) Korm. rendelet, továbbá a közérdekű adatok elektronikus közzétételére, az egységes közadatkereső rendszerre, valamint a központi jegyzék adattartalmára, az adatintegrációra vonatkozó részletes szabályokról szóló 305/2005. (XII. 25.) Korm. rendelet (a továbbiakban: Korm.r.) 3. §-a alapján az alábbiak szerint határozom meg:

1. Általános rendelkezések

1.1. A szabályzat célja az AJBH működése során keletkező közérdekű adatok nyilvánosságának biztosítása, az adatigénylések gyors teljesítése és ezzel a közvélemény tájékoztatásának elősegítése.

1.2. A szabályzat hatálya:
a)	A szabályzat személyi hatálya kiterjed az AJBH hivatali szervezetére. 
b)	A szabályzat tárgyi hatálya az AJBH tevékenységével kapcsolatos, működése során keletkező közérdekű adatokra és közérdekből nyilvános adatokra terjed ki. 
c)	Az alapvető jogok biztosáról szóló 2011. évi CXI. törvény 45. § (4) bekezdése értelmében „a Hivatal az Országgyűlési Biztos Hivatalának jogutódja”. 

1.3. Értelmező rendelkezések:

a)	Közérdekű adat: az állami  vagy helyi önkormányzati feladatot, valamint jogszabályban meghatározott egyéb közfeladatot ellátó szerv vagy személy kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, így különösen a hatáskörre, illetékességre, szervezeti felépítésre, szakmai tevékenységre, annak eredményességére is kiterjedő értékelésére, a birtokolt adatfajtákra és a működést szabályozó jogszabályokra, valamint a gazdálkodásra, a megkötött szerződésekre vonatkozó adat.
b)	Közérdekből nyilvános adat: a közérdekű adat fogalma alá nem tartozó minden olyan adat, amelynek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli.
c)	Általános közzétételi lista: az információs önrendelkezési jogról és az információszabadságról szóló 2011. évi CXII törvény mellékletében megtalálható lista, amelynek adatait valamennyi közzétételre kötelezett szerv köteles közzétenni. Az AJBH általános közzétételi listája e szabályzat mellékletét képezi.
d)	Különös közzétételi lista: a közfeladatot ellátó szervtípusra vonatkozóan jogszabály által meghatározott lista, amely további közzéteendő, közérdekű adatokat tartalmaz.
e)	Egyedi közzétételi lista: az alapvető jogok biztosa – a Nemzeti Adatvédelmi és Információszabadság Hatóság véleményének kikérésével – további kötelezően közzéteendő adatkört határozhat meg az egyedi közzétételi listában.
f)	Elektronikus közzététel: a törvényben meghatározott adatoknak internetes honlapon, digitális formában, bárki számára, személyazonosítás nélkül, korlátozástól mentesen, kinyomtatható és részleteiben is adatvesztés és –torzulás nélkül kimásolható módon, a betekintés, a letöltés, a nyomtatás, a kimásolás és a hálózati adatátvitel szempontjából is díjmentesen történő hozzáférhetővé tétele.
g)	Helyesbítés: A pontatlan vagy téves közérdekű adatok helyettesítése (javítása). 
h)	Közzétételi egység: a közzétett adatokat összefoglaló megjelenítési egység, dokumentum, amely lehet html, pdf vagy doc formátumú. A közzétételi egységet és annak tartalmát egyértelműen meghatározza az URL címe. 
i)	Leíró adat: a közzétett adatokat összefoglaló, a közzétételi egységet leíró – a Korm.r.  Melléklete IV. pontja szerinti - XML állomány, amely az egységes közadatkereső rendszer működéséhez szükséges.

2.  Feladat- és hatáskörök

2.1. A főtitkár feladatai:
a)	megállapítja, módosítja a közzétételi szabályzatot; 
b)	megállapítja, módosítja az AJBH egyedi közzétételi listáját; 
c)	kijelöli az AJBH adatfelelősét és meghatározza a szabályzat végrehajtásával kapcsolatos egyes munkaköri feladatokat; 
d)	hatáskörében eljárva kiadmányozza az egyedi adatigénylésekre adott választ (helyettese a szakmai, illetve az igazgatási főtitkár-helyettes); 
e)	rendszeresen ellenőrzi a szabályzatban foglaltak teljesítését, amelyről évente tájékoztatja az alapvető jogok biztosát;
f)	intézkedik a közzététellel kapcsolatos feladatok nem megfelelő teljesítése vagy elmulasztása esetén.

2.2. Az adatfelelős feladatai:
a)	a főosztályok adatközlése alapján elkészíti, frissíti, helyesbíti a jelen szabályzat I. számú melléklete (általános közzétételi lista) szerinti közzétételi egységeket, a szervezeti ábrát, és ezek leíró adatait, és megküldi az Informatikai és Ügyviteli Főosztály - Informatikai Osztálynak (továbbiakban: Informatikai Osztály) a honlap „Közérdekű” adatainak frissítéséhez;
b)	a főtitkár adatközlése alapján elkészíti, frissíti, helyesbíti az AJBH egyedi közzétételi listájának közzétételi egységeit, azok leíró adatait, és megküldi az Informatikai Osztálynak a honlap „Közérdekű” adatainak frissítéséhez;
c)	elkészíti, frissíti, helyesbíti az AJBH különös közzétételi listájának közzétételi egységeit, azok leíró adatait, és megküldi az Informatikai Osztálynak a honlap „Közérdekű” adatainak frissítéséhez; 
d)	gondoskodik az egyedi közzétételi egységek és azok leíró adatainak pontosságáról, időszerűségéről és értelmezhetőségéről, a hivatkozások megfelelőségéről, közli az előző, illetve módosult (frissített, helyesbített) változatra utaló hivatkozásokat a Korm.r. 9. § (4)-(6) bekezdése szerint; 
e)	az egyedi közzétételi egységeket és azok leíró adatait a közzététel előtt legalább három munkanappal e-mailen az Informatikai Osztály rendelkezésére bocsátja a honlap „Közérdekű” adatainak frissítéséhez;
f)	együttműködik az Informatikai Osztállyal a sérült adatok helyreállításában, az adatokat szükség esetén újra átadja; 
g)	gondoskodik az egyedi adatigénylések teljesítésével kapcsolatos feladatok ellátásáról, kiadományozásra való előkészítéséről;
h)	eleget tesz az AJBH - Korm.r. 13. §-a szerinti - bejelentési kötelezettségének;
i)	gondoskodik az egyes közzétételi egységek megjelenítéséről, feltölti ezek leíró adatait a közadatot kereső által lekérdezett adatbázisba legkésőbb a beérkezésüktől számított három munkanapon belül; 
j)	a megőrzési kötelezettség lejártakor a közzétett egységeket átvételre felajánlja az Országos Széchényi Könyvtárnak a Korm.r. 10. § (2) bekezdése alapján.

2.3. Az Informatikai Osztály feladatai:
a)	az adatfelelős adatközlése alapján és a jelen szabályzat I. számú melléklete (általános közzétételi lista) szerinti közzétételi egységeket, és ezek leíró adatait tartalmazó információk alapján frissíti az AJBH honlapján a „Közérdekű” adatokat; 
b)	a főosztályok igényeinek figyelembevételével üzemelteti az AJBH honlapján közzétett közérdekű adatokat tartalmazó oldalakat, munkaidőben haladéktalanul köteles megkezdeni az esetleges üzemzavar elhárítását; 
c)	a technikai lehetőségek figyelembevételével gondoskodik az adatok jogosulatlan megváltoztatása, törlése, megsemmisülése, sérülése elleni védelemről, a sérült adatok helyreállításáról - szükség esetén - az adatfelelős közreműködésével;
d)	az átvett és közzétett adatokról, azok változásairól minden közzététel, frissítés, helyesbítés, eltávolítás alkalmával biztonsági másolatot készít, és a felsorolt eseményeket naplózza;
e)	a közzétételi listák előírásainak megfelelően a honlapról archiválja az adatokat, valamint biztosítja az archív állomány elérhetőségét.
3.  A közérdekű adatok egyedi igénylésének és teljesítésének szabályai

3.1. A közzétételi listákon nem szereplő közérdekű adatot bárki térítésmentesen igényelhet szóban, írásban és elektronikus úton egyaránt, az AJBH általános elérhetőségeit igénybe véve.
3.2. Ha az adatigénylés nem egyértelmű, az adatigénylőt fel kell hívni az igény pontosítására.
3.3. Az egyedi adatigénylések nyilvántartásában elkülönítve kell iktatni a teljesített, valamint az elutasított közérdekű adatigénylést.
3.4 A nyilvántartásban rögzíteni kell a keletkezés és teljesítés módját, az igényelt közérdekű adat megnevezését, a teljesítés vagy elutasítás dátumát. Ha törvény másként nem rendelkezik, az adatigénylő személyes adatai csak annyiban kezelhetők, amennyiben az az igény teljesítéséhez szükséges /2011. évi CXII. tv. 28. § (2)/.
3.5. Az írásbeli adatigényléseket a kézhezvétel napján haladéktalanul továbbítani kell az adatfelelősnek, aki azt továbbítja a főtitkárnak, vagy az illetékes főosztályvezetőnek véleményezésre, adatbekérésre. A főtitkár, vagy a főosztályvezető 3 napon belül köteles az adatfelelős megkeresésére bekért adatot, illetve a választ megadni.
3.6. Ha a közérdekű adatot tartalmazó dokumentum az igénylő által meg nem ismerhető adatot is tartalmaz, a másolaton a meg nem ismerhető adatot felismerhetetlenné kell tenni. 
3.7. Az adatfelelősnek írásba kell foglalni azokat a szóbeli – a közzétételi lista adatain túlmutató – egyedi adatigényléseket, amelyeknek azonnali teljesítése nem lehetséges. 
3.8. Az adatigénylésnek közérthető formában és – amennyiben az aránytalan nehézség nélkül teljesíthető – az igénylő által kívánt technikai eszközzel, illetve módon kell eleget tenni. Ha az AJBH a kért adatot korábban már elektronikus formában nyilvánosságra hozta, az igény teljesíthető az adatot tartalmazó nyilvános forrás megjelölésével is. 
3.9. Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni.
3.10. Amennyiben az igényelt adatot nem az AJBH kezeli, illetőleg tevékenységét nem érinti, a kérelmet, amennyiben azt az adatigénylő kéri el kell juttatni az illetékes közfeladatot ellátó szerv vezetőjének. Amennyiben az adatigénylésben erre utaló kérés nem szerepel, úgy azt az adatfelelős visszaküldi az adatigénylőnek. 
3.11. A közérdekű adatigényléseknek a lehető legrövidebb idő alatt, legfeljebb 15 napon belül eleget kell tenni. Ha az adatigénylés  jelentős terjedelmű, illetve nagyszámú adatra vonatkozik a határidő egy alkalommal 15 nappal meghosszabbítható, melyről az igénylőt az igény kézhezvételét követő 8 napon belül tájékoztatni kell. 
3.12. A főtitkár köteles az igény teljesítésének megtagadását 8 napon belül írásban megindokolni. A közérdekű adat iránti igény elutasítása esetén az igénylő a Fővárosi Törvényszékhez fordulhat. Az eljárás soron kívüli és illetékmentes. 
3.13. A főtitkár az elutasított igényekről és az elutasítások indokairól a nyilvántartás alapján évente tájékoztatja a Nemzeti Adatvédelmi és Információszabadság Hatóság elnökét.

4.  Záró rendelkezések

 4.1. A közérdekű adatok közzétételéről és az adatigénylések teljesítésének rendjéről szóló szabályzat 2012. február 17. napján lép hatályba, egyben hatályát veszti az állampolgári jogok országgyűlési biztosának a közérdekű adatok közzétételéről és az adatigénylések teljesítésének rendjéről szóló 2/2006. (V.31). számú szabályzata. 
4.2. A szabályzatot az AJBH honlapján közzé kell tenni.

Budapest, 2012. február 17.

Dr. Zombor Ferenc sk.
főtitkár

Melléklet
ÁLTALÁNOS KÖZZÉTÉTELI LISTA
I. Szervezeti, személyzeti adatok
 	 Adat	 Frissítés	 Megőrzés	
 1.	 A közfeladatot ellátó szerv hivatalos neve, székhelye, postai címe, telefon- és telefaxszáma, elektronikus levélcíme, honlapja, ügyfélszolgálatának elérhetőségei	 A változásokat követően azonnal	 Az előző állapot törlendő	
 2.	 A közfeladatot ellátó szerv szervezeti felépítése szervezeti egységek megjelölésével, az egyes szervezeti egységek feladatai	 A változásokat követően azonnal	 Az előző állapot törlendő	
 3.	 A közfeladatot ellátó szerv vezetőinek és az egyes szervezeti egységek vezetőinek neve, beosztása, elérhetősége (telefon- és telefaxszáma, elektronikus levélcím)	 A változásokat követően azonnal	 Az előző állapot törlendő	
 4.	 A szervezeten belül illetékes ügyfélkapcsolati vezető neve, elérhetősége (telefon- és telefaxszáma, elektronikus levélcíme) és az ügyfélfogadási rend	 A változásokat követően azonnal	 Az előző állapot törlendő	
5.	 A közfeladatot ellátó szerv felettes, illetve felügyeleti szervének, ennek hiányában a közfeladatot ellátó szerv felett törvényességi ellenőrzést gyakorló szerv 1. pontban meghatározott adatai	 A változásokat követően azonnal	 Az előző állapot 1 évig archívumban tartásával	
II. Tevékenységre, működésre vonatkozó adatok
 	 Adat	 Frissítés	 Megőrzés	
 1.	 A közfeladatot ellátó szerv feladatát, hatáskörét és alaptevékenységét meghatározó, a szervre vonatkozó alapvető jogszabályok, közjogi szervezetszabályozó eszközök – a lefolytatott vizsgálatok szakmai szabályait és módszereit meghatározó szabályzat, szervezeti és működési szabályzat – és teljes szövege	 A változásokat követően azonnal	 Az előző állapot 1 évig archívumban tartásával	
 2.	 Az országos illetékességű szervek, valamint a Kormány általános hatáskörű területi államigazgatási szerve esetében a közfeladatot ellátó szerv feladatáról, tevékenységéről szóló tájékoztató magyar és angol nyelven	 Negyedévente	 Az előző állapot törlendő	
3.	 A közfeladatot ellátó szerv nyilvános kiadványainak címe, témája, a hozzáférés módja, a kiadvány ingyenessége, illetve a költségtérítés mértéke	 Negyedévente	 Az előző állapot 1 évig archívumban tartásával	
 4.	 A közfeladatot ellátó szerv által kiírt pályázatok szakmai leírása, azok eredményei és indokolásuk	 Folyamatosan	 Az előző állapot 1 évig archívumban tartásával	

5.	 A közfeladatot ellátó szervnél végzett alaptevékenységgel kapcsolatos vizsgálatok, ellenőrzések nyilvános megállapításai	 A vizsgálatról szóló jelentés megismerését követően haladéktalanul	 Az előző állapot 1 évig archívumban tartásával	
6.	 A közérdekű adatok megismerésére irányuló igények intézésének rendje, az illetékes szervezeti egység neve, elérhetősége, s ahol kijelölésre kerül, az adatvédelmi felelős, vagy az információs jogokkal foglalkozó személy neve	 Negyedévente	 Az előző állapot törlendő	
 7.	 A közérdekű adatokkal kapcsolatos kötelező statisztikai adatszolgáltatás adott szervre vonatkozó adatai	 Negyedévente	 Az előző állapot 1 évig archívumban tartásával	
8.	 A közfeladatot ellátó szervre vonatkozó különös és egyedi közzétételi lista	 A változásokat követően azonnal	 Az előző állapot törlendő	
III. Gazdálkodási adatok
 	 Adat	 Frissítés	 Megőrzés	
 1.	 A közfeladatot ellátó szerv éves (elemi) költségvetése, számviteli törvény szerinti beszámolója; a költségvetés végrehajtásáról - a külön jogszabályban meghatározott módon és gyakorisággal - készített beszámolók	 A változásokat követően azonnal	 A külön jogszabályban meghatározott ideig, de legalább 5 évig archívumban tartásával	
 2.	 A közfeladatot ellátó szervnél foglalkoztatottak létszámára és személyi juttatásaira vonatkozó összesített adatok, illetve összesítve a vezetők és vezető tisztségviselők illetménye, munkabére, és rendszeres juttatásai, valamint költségtérítése, az egyéb alkalmazottaknak nyújtott juttatások fajtája és mértéke összesítve	 Negyedévente	 A külön jogszabályban meghatározott ideig, de legalább 1 évig archívumban tartásával	
3.	Az Európai Unió támogatásával megvalósuló fejlesztések leírása, az azokra vonatkozó szerződések	Negyedévente	Legalább 1 évig archívumban tartásával	
4.	Közbeszerzési információk (éves terv, összegzés az ajánlatok elbírálásáról, a megkötött szerződésekről)	Negyedévente	Legalább 1 évig archívumban tartásával	
5.	 A közfeladatot ellátó szerv által nem alapfeladatai ellátására (így különösen társadalmi szervezet támogatására, foglalkoztatottai szakmai és munkavállalói érdek-képviseleti szervei számára, foglalkoztatottjai, ellátottjai oktatási, kulturális, szociális és sporttevékenységet segítő szervezet támogatására, alapítványok által ellátott feladatokkal összefüggő kifizetésre) fordított, ötmillió forintot meghaladó kifizetések	 Negyedévente	 A külön jogszabályban meghatározott ideig, de legalább 1 évig archívumban tartásával